Lausunnon antaminen poliisin palveluverkoston kehittämisestä

80/07/071/2008

Khall  § 20	Poliisin hallintorakenneuudistuksen, Pora III, valtakunnallinen hankeryhmä pyytää lausuntoa esitettävistä muutoksista poliisin palveluverkostoon. 

	Poliisin toimipiste- ja asiakaspalveluverkostoon kohdistuu muutospaineita.
	Näistä keskeisimpiä ovat:

	- Poliisin toimitilaratkaisuja ja toimipisteiden sijainteja tulee päivittää vastaamaan nykyistä poliisipalvelujen kysyntää. Poliisin toimipisteverkosto ei vastaa kaikilta osin muuttuneita yhdyskuntarakenteita ja nykyistä poliisipalvelujen alueellista kysyntää.

	- Poliisin asiakaspalvelu tulee muuttumaan radikaalisti lähivuosina. Erityisesti poliisin lupahallinnon lainsäädännön muutokset, sähköisen asioinnin kehittyminen ja prosessien uudistaminen tulevat vähentämään merkittävästi asiakaskäyntien määrää, jopa 75 prosentilla jo vuoteen 2016 mennessä. Tämä haastaa poliisin uudistamaan toimitilojaan ja asiakaspalvelujen tarjonnan tapoja.

	- Poliisi pyrkii lähivuosina tehostamaan toimintaa ja korjaamaan kustannusrakennetta. Toimitilakustannusten osuus kokonaiskustannuksista uhkaa nousta merkittävästi. Samaan aikaan tilojen käytön tehokkuudessa on merkittäviä toimitilakohtaisia eroja. Pelkästään paikallispoliisin toimitilojen tavoitemitoituksen ylittävien tilojen arvo on yli 5 milj. euroa. 

	Poliisin hallintorakenteen uudistuksessa tavoitteeksi asetetaankin kysynnän huomioiva, asiakaspalvelun muutoksiin sopeutuva, tehokas ja taloudellinen poliisin toimipiste- ja asiakaspalveluverkosto.

	Kymenlaakson alueella esitetään mm. tilankäytön tehostamista ja toimintojen osittaista siirtoa Haminasta Kotkaan.

	Valmistelija: Kunnanjohtaja Antti Jämsén, puh. 050-3499 571 

Kunnanjohtajan ehdotus 

	Kunnanhalllitus toimittaa poliisin hallintorakennemuutoksesta seuraavan lausunnon:	 	 
 
 	Kehitettäessä poliisin palveluverkostoa Kymenlaaksossa on huomioitava toimintaympäristön muutos, johon vaikuttavat E18 -tien valmistuminen vuonna 2017, tuleva viisumivapaus ja rajanylitysliikenteen kasvu. Siksi poliisin palveluverkosto on mitoitettava siten, etteivät poliisin toimintaedellytykset turvallisuuden ylläpitämisessä ja järjestäytyneen rikollisuuden torjunnassa heikkene.

	Kuntalaisten palvelujen saatavuuden mahdollistamiseksi on perusteltua pitää poliisin Haminan toimisto avoinna perjantaisin klo 16.15 saakka pitkien etäisyyksien vuoksi.

	Oleellista on vahvistaa henkilöstön valmiuksia muuttuviin tarpeisiin, jatkaa poliisi-, tulli- ja rajavartioviranomaisten (PTR) yhteistyötä ja saada nopeutettua rajanylitys puoleen tuntiin vuoteen 2017 mennessä liikenneturvallisuuden lisäämiseksi.

	Sujuvan ja turvallisen liikenteen aikaansaamiseksi Miehikkälän kunnanhallitus toivoo, että tulevalla E18 -tiellä hyödynnetään uutta teknologiaa nopeus- ja muussa liikennevalvonnassa kuitenkaan poliisin kenttävalvontaa unohtamatta.

Päätös 	Ehdotus hyväksyttiin yksimielisesti. 

	Otteen oikeaksi todistaa  16.1.2013

	Tuula Harju
	Pöytäkirjanpitäjä

Jakelu	Sisäasiainministeriö